รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมสนับสนุนผู้พิทักษ์ป่าของประเทศให้มีสวัสดิภาพและสวัสดิการที่ดี
รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมสนับสนุนผู้พิทักษ์ป่าของประเทศให้มีสวัสดิภาพและสวัสดิการที่ดี เพื่อเพิ่มกำลังใจและศักยภาพปกป้องผืนป่าอย่างเข้มแข็ง นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานเปิดงาน วันเจ้าหน้าที่พิทักษ์ป่าโลก (World Ranger Day) ตรงกับวันที่ 31 กรกฎาคมของทุกปี และร่วมพิธีเดินสวนสนามของกำลังพลจาก 3 หน่วยงาน ณ อุทยานแห่งชาติเขาใหญ่ จ.นครราชสีมา ถือเป็นการเชิดชูเกียรติและรำลึกถึงคุณงามความดีของเจ้าหน้าที่พิทักษ์ป่าที่ปฎิบัติหน้าที่ด้วยความเสียสละในการปกป้องรักษาทรัพยากรธรรมชาติและสิ่งแวดล้อม ที่สำคัญสร้างขวัญกำลังใจให้กับเจ้าหน้าที่พิทักษ์ป่าผู้เสียสละปฏิบัติงานราชการด้วยความทุ่มเทและอุตสาหะ ทำให้ประเทศไทยยังมีทรัพยากรธรรมชาติอันอุดมสมบูรณ์จนถึงปัจจุบัน ควบคู่กับการเผยแพร่ประชาสัมพันธ์ผลงานของเจ้าหน้าที่พิทักษ์ป่าให้ประชาชนได้รับทราบ เพื่อสร้างสัมพันธ์และความเข้าใจอันดีให้กับเจ้าหน้าที่พิทักษ์ป่ากับประชาชนให้เห็นความสำคัญของการอนุรักษ์ทรัพยากรธรรมชาติ โดย รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า พร้อมให้การสนับสนุนอุปกรณ์การทำงานของพนักงานพิทักษ์ป่าที่ไม่เพียงพอต่อการทำงาน เช่น อาวุธและเครื่องกระสุน แผนที่ เครื่องหาพิกัดบนพื้นโลก วิทยุสื่อสาร อุปกรณ์ภาคสนาม ทำให้เกิดความเสี่ยงเมื่อต้องเดินลาดตระเวน หรือเมื่อเข้าจับกุมผู้กระทำผิด ถือเป็นอุปกรณ์พื้นฐานที่จำเป็นต่อการทำงานอย่างเพียงพอและเหมาะสมในทุกๆชุดการลาดตระเวนดูแลรักษาป่า ครอบคลุมถึงการปรับปรุงสวัสดิภาพ สวัสดิการ และพัฒนาทักษะองค์ความรู้ทำงานของพนักงานพิทักษ์ป่าสอดคล้องกับภารกิจการปกป้องดูแลทรัพยากรธรรมชาติ เนื่องจากสวัสดิการ สวัสดิภาพที่ดีของบุคลากรและความเชื่อมั่นของครอบครัวเป็นสิ่งสำคัญที่ทำให้ประเทศมีผู้พิทักษ์ป่าที่ดีที่และพร้อมจะทำหน้าที่อย่างมีประสิทธิภาพ หากเราไม่ดูแลผู้พิทักษ์ป่าแล้วใครจะดูแลปกป้องผืนป่าให้ประเทศขณะที่ นายธัญญา เนติธรรมกุล อธิบดีกรมอุทยานแห่งชาติสัตว์ป่าและพันธุ์พืช กล่าวว่า ปัจจุบันประเทศไทยมีผู้พิทักษ์ป่า 20,644 คน แบ่งเป็น กรมอุทยานแห่งชาติสัตว์ป่าและพันธุ์พืช 14,705 คน กรมป่าไม้ 5,623 คน และกรมทรัพยากรทางทะเลและชายฝั่ง 316 คน ซึ่งผู้พิทักษ์ป่าจะทำหน้าที่แทนประชาชนคนไทยทุกคนอย่างมีประสิทธิภาพ มีศักดิ์ศรี และมีความภาคภูมิใจที่ได้ทำหน้าที่รักษาผืนป่าและสัตว์ป่าให้กับประเทศชาติ